amanoisuno/poetBack huggingface dataset:
京中別崔固 無可 
積雨晴時近，西風葉滿泉。相逢嵩嶽客，共聽楚城蟬。宿館橫秋島，歸帆張遠田。別君還寂寞，不似剡中年。
中秋臺看月 無可 
海雨洗煙埃，月從空碧來。水光籠草樹，練影挂樓臺。皓耀迷鯨口，晶熒失蚌胎。宵分凭欄望，應合見蓬萊。
弔從兄島 無可 
盡日歎沉淪，孤高碣石人。詩名從蓋代，謫宦竟終身。蜀集重編否，巴儀薄葬新。青門臨舊卷，欲見永無因。
題崔駙馬林亭 無可  太湖
宮花野藥半相和，藤蔓參差惜不科。纖草連門留徑細，高樓出樹見山多。洞中避暑青苔滿，池上吟詩白鳥過。更買太湖千片石，疊成雲頂綠㠁峨。
送韓校書赴江西 無可 
車馬東門別，揚帆過楚津。花繁期到幕，雪在已離秦。吟落江沙月，行飛驛騎塵。猨聲孤島雨，草色五湖春。折葦鳴風岸，遙煙起暮蘋。鄱江連郡府，高興寄何人。
送姚中丞赴陝州 無可 
二陝周分地，恩除左掖臣。門闌開幕重，槍甲下天新。夾道行霜騎，迎風滿草人。河流銀漢水，城賽鐵牛神。意氣思高謝，依違許上陳。何妨向紅斾，自與白雲親。
送李使君赴瓊州兼五州招討使 無可 
分竹雄兼使，南方到海行。臨門雙斾引，隔嶺五州迎。猨鶴同枝宿，蘭蕉夾道生。雲垂前騎失，山豁去帆輕。雨霧蒸秋岸，浪濤震夜城。政閑開迥閣，欹枕島風清。
送杜司馬再遊蜀中 無可 
爲客應非願，愁成欲別時。還遊蜀國去，不惜杜陵期。劍水啼猨在，關林轉棧遲。日光低峽口，雨勢出蛾眉。山迥逢殘角，雲開識遠夷。勿令雙鬢髮，併向錦城衰。
贈王將軍 無可 
勳高絕少年，分衛玉階前。雄勇明王重，溫恭執友賢。功書唐史滿，名到虜庭偏。劒彩浮龍影，衣香襲御煙。搜書秋霽閣，走馬夕陽田。急兔投深草，瞋鷹下半天。野人盈邸第，朝客醉盤筵。位在將軍列，官隨憲府遷。刻心思報國，吁氣欲開邊。選帥如公議，須知少比肩。
寄羽林盧大夫將軍 無可 
將軍直禁闈，繡服耀金羈。羽衛九天靜，英豪四塞知。望雲回朔鴈，隔水射宮麋。舊國無歸思，秋堂夢戰時。門風荀氏敵，劒藝霍家推。計日旌旄下，蕭蕭萬馬隨。
書事寄萬年厲員外 無可  黄山
帝城皆劇縣，令尹美居東。遂拜趙張下，暫離星象中。擁歸從北闕，送上動南宮。舉起盆中日，驅行草上風。不驚盧犬吠，漸見夏臺空。紫禁黃山遶，滄溟素滻通。封疆親日月，邑里出王公。逐盜千門啓，興祥五稼豐。胥徒迎曉集，賦稅共秋終。條教關天道，歌謠入聖聰。土膏寒麥覆，人海晝塵蒙。廨宇松連翠，朝街日散紅。文塲新桂茂，粉署舊蘭崇。留客把盈爵，抽毫詠早鴻。前騶潘岳貴，故里邵平窮。勸隱蓮峰久，期耕樹谷同。鳧飛將去葉，劒氣尚埋豐。何必華陰土，方垂拂拭功。
小雪 無可 
片片互玲瓏，飛揚玉漏終。乍微全滿地，漸密更無風。集物圓方別，連雲遠近同。作膏凝瘠土，呈瑞下深宮。氣射重衣透，花窺小隙通。飄秦增舊嶺，發漢攬長空。迥冒巢松鶴，孤鳴穴島蟲。過三知臘盡，盈尺賀年豐。委積休聞竹，稀疎漸見鴻。蓋沙資澶漫，灑海助沖融。草木潛加潤，山河更益雄。因知天地力，覆育有全功。
和賓客相國詠雪詩 無可 
近臘千巖白，迎春四氣催。雲陰連海起，風急度山來。盡日隋堤絮，經冬越嶺梅。豔疑歌處散，輕似舞時迴。道蘊詩傳麗，相如賦騁才。霽添松篠媚，寒積蕙蘭猜。暗漲宮池水，平封輦路埃。燭龍初照耀，巢鶴乍裴回。簷日瓊先挂，牆風粉旋摧。五門環玉壘，雙闕封瑤臺。綺席陵寒坐，珠簾遠曙開。靈芝霜下秀，仙桂月中栽。卷幌書千帙，援琴酒百杯。垂休編太史，呈瑞表中台。皓夜迷三徑，浮光徹九垓。茲辰是豐歲，歌詠屬良哉。
中秋夜君山脚下看月 無可 
洶湧吹蒼霧，朦朣吐玉盤。雨師清滓穢，川后掃波瀾。氣射繁星滅，光籠八表寒。來驅雲漲晚，路上碧霄寬。熠燿遊何在，蟾蜍食漸難。棹飛銀電碎，林映白虹攢。水魄連空合，霜輝壓樹乾。夜深高不動，天下仰頭看。
哭張籍司業 無可 
先生抱衰疾，不起茂陵間。夕臨諸孤少，荒居弔客還。遺文禪東岳，留語葬鄉山。多雨銘旌故，殘燈素帳閑。樂章誰與集，壠樹即堪攀。神理今難問，予將呌帝關。
寄題廬山二林寺 無可  庐山
廬岳東南秀，香花惠遠蹤。名齊松嶺峻，氣比沃州濃。積岫連何處，幽崖越幾重。雙流湓隱隱，九派棹憧憧。山限東西寺，林交旦暮鐘。半天傾瀑溜，數郡見鑪峰。巖竝金繩道，潭分玉像容。江微匡俗路，日杲晉朝松。椶逕新苞拆，梅籬故葉壅。嵐光生疊砌，霞焰發高墉。窗籟虛聞狖，庭煙黑過龍。定僧仙嶠起，逋客虎溪逢。濩落垂楊戶，荒涼種杏封。塔留紅舍利，池吐白芙蓉。畫壁披雲見，禪衣對鶴縫。喧經泉滴瀝，沒履草丰茸。翠竇欹攀乳，苔橋側杖筇。探奇盈夢想，搜峭滌心胸。冥奧終難盡，登臨惜未從。上方薇蕨滿，歸去養乖慵。
御溝水 無可 
鑿禁疏雲數道開，垂風岸柳拂青苔。銀波玉沫空池去，曾歷千巖萬壑來。
中秋月彩如晝寄上南海從翁侍御 無可 
海靜天高景氣殊，鯨睛失彩蚌潛珠。不知今夜越臺上，望見瀛洲方丈無。
奉酬于中丞使君郡齋臥病見示一首 皎然 
宿昔祖師教，了空無不可。枯槁未死身，理心寄行坐。仁公施春令，和風來澤我。生成一草木，大道無負荷。論入空王室，明月開心胸。性起妙不染，心行寂無蹤。若非禪中侶，君爲雷次宗。比聞朝端名，今貽郡齋作。真思凝瑤瑟，高情屬雲鶴。抉得驪龍珠，光彩曜掌握。若作詩中友，君爲謝康樂。盤薄西山氣，貯在君子衿。澄澹秋水影，用爲字人心。羣物如鳧鷖，遊翺愛清深。格居第一品，高步凌前躅。精義究天人，四坐聽不足。伊昔柳太守，曾賞汀洲蘋。如何五百年，重見江南春。公每省往事，詠歌懷昔辰。以茲得高臥，任物化自淳。還因訪禪隱，知有雪山人。
贈李中丞洪一首 皎然 
深沈閫外畧，奕世當榮寄。地裂大將封，家傳介珪瑞。至今漳河俗，猶受仁人賜。公初鎮惟邢，決勝無精兵。重圍逼大敵，六月守孤城。政用仁恕立，恩由賞罰明。遂令麾下士，感德不顧生。於時聞王師，諸將兵頗黷。天子狩南漢，煙塵滿函谷。純臣獨耿介，下士多反覆。明公仗忠節，一言感萬夫。物性如蒺蔾，化作春蘭敷。見說金被爍，終期玉有瑜。移官萬里道，君子情何如。伊昔避事心，乃是方袍客。頓了空王旨，仍高致君策。安知七十年，一朝值宗伯。言如及清風，醒然開我懷。宴息與遊樂，不將衣褐乖。海底取明月，鯨波不可度。上有巨蟒吞，下有毒龍護。一與吾師言，乃於中心悟。咄哉冥冥子，胡爲自塵汚。
杼山禪居寄贈東溪吳處士馮一首 皎然 
青雲何潤澤，下有賢人隱。路入菱湖深，跡與黃鶴近。野風吹白芷，山月搖清軫。詩祖吳叔庠，致君名不盡。身當青山秀，文體多郢聲。澄澈湘水碧，泬寥楚山青。時人格不同，至今罕知名。昔賢敦師友，此道君獨行。既得廬霍趣，乃高雷遠情。別時春風多，掃盡雪山雪。爲君中夜起，孤坐石上月。悠然遺塵想，邈矣達性說。故人不在茲，幽桂惜未結。
妙喜寺高房期靈澈上人不至重招之一首 皎然 
晨起峰頂心，懷人望空碧。掃雪開寺門，灑水淨僧席。言笑形外阻，風儀想中覿。馳心驚葉動，傾耳聞泉滴。豈慮咆虎逢，乍疑崩湍隔。前期或不顧，知爾隳常格。如今誰山下，秋霖步淅瀝。吾亦聊自得，行禪荷輕策。松聲暢幽情，山意導遐跡。舉目無世人，題詩足奇石。貧山何所有，特此邀來客。
奉和薛員外誼贈湯評事衡反招隱之跡兼見寄十二韻 皎然 
喜友稱高儒，曠懷美無度。近爲東田誘，遂耽西山趣。庭有介隱心，得無雲泉誤。府公中司貴，頻貽咫尺素。郡佐仙省高，亦贈瓊瑤句。誚茲長往志，紆彼獨遊步。禪子方外期，夢想山中路。艱難親稼穡，晨夕苦煙霧。曷若孟嘗門，日榮國士遇。鏗鏘聆綺瑟，攀折邇瓊樹。幽踐隨鹿麋，久期怨蟾兔。情同不繫舟，有跡道所惡。
荅黎士曹黎生前適越後之楚 皎然  洞庭湖
楚木紛如麻，高松自孤直。願得苦寒枝，與君比顏色。故鄉眇天末，羇旅滄江隅。委質在忠信，苦心無變渝。何繇表名義，贈君金轆轤。何以美知才，投我懸黎珠。遽爲千里別，南風思越絕。愛君隨海鷗，倚櫂宿沙月。不栖惡木上，肯蹈巴蛇穴。一上蕭然峰，擬蹤幽人轍。晨興獨西望，郢水期泝沿。夜到洞庭月，秋經雲夢天。黎生知吾道，此地不潸然。欲寄楚人住，學拏漁子船。奈何北風至，攪我窗中弦。遊子動歸思，江蘺亦綿綿。篋中封禪書，欲獻無由緣。豈乏晨風翼，翻飛到日邊。
荅豆盧次方 皎然 
吾愛道交論，爲高貴世名。昔稱柴桑令，今聞豆盧生。彼生清淮氣，獨鍾文中彩。近作公讌詩，如逢何柳在。吾用古人耳，採君四坐珍。賢士勝朝暉，溫溫無冬春。朝暉爍我肌，賢士清我神。微爾與雲鵠，幽懷何由申。別來秋風至，獨坐楚山碧。高月當清冥，禪心正寂歷。增波徒相駭，人遠情不隔。有書遺瓊什，以代貂襜褕。風教凌越絕，聲名掩吳趨。懸璧安可酬，徙倚還踟躕。
荅蘇州韋應物郎中 皎然 
詩教殆淪缺，庸音互相傾。忽觀風騷韻，會我夙昔情。蕩漾學海資，鬱爲詩人英。格將寒松高，氣與秋江清。何必鄴中作，可爲千載程。受辭分虎竹，萬里臨江城。到日掃煩政，況今休黷兵。應憐禪家子，林下寂無營。跡隳世上華，心得道中精。脫畧文字累，免爲外物攖。書衣流埃積，硯石駮蘚生。恨未識君子，空傳手中瓊。安可誘我性，始願愆素誠。爲無鸑鷟音，繼公雲和笙。吟之向禪藪，反媿幽松聲。
荅鄭方回 皎然 
獨禪外念入，中夜不成定。顧我顦顇容，澤君陽春詠。詞貞思且逸，瓊彩何暉映。如聆雲和音，況覩聲名盛。琴語掩爲聞，山心聲宜聽。是時寒光澈，萬境澄以淨。高秋日月清，中氣天地正。遠情偶茲夕，道用增寥敻。思君處虛空，一操不可更。時美城北徐，家承谷口鄭。軒車未有轍，蒿蘭且同徑。莊生誡近名，夫子罕言命。是以耕楚田，曠然殊獨行。萎蕤鸞鳳彩，特達珪璋性。通隱嘉黃綺，高儒重荀孟。世汚我未起，道蹇吾猶病。逸翮思冥冥，潛鱗樂游泳。宗師許學外，恨不逢孔聖。說詩迷頹靡，偶俗傷趨競。此道誰共詮，因君情欲罄。
妙喜寺達公禪齋寄李司直公孫房都曹德裕從事方舟顏武康士騁四十二韻 皎然 
我祖傳六經，精義思朝徹。方舟頗周覽，逸書亦備閱。墨家傷刻薄，儒氏知優劣。弱植庶可彫，苦心未嘗輟。中年慕仙術，永願傳其訣。歲駐若木景，日餐瓊禾屑。嬋娟羨門子，斯語豈徒設。天上生白榆，葳蕤信好折。實可反柔顏，花堪養玄髮。求之性分外，業棄金亦竭。藥化成白雲，形彫辭素穴。一聞西天旨，初禪已無熱。涓子非我宗，然公有真訣。却尋丘壑趣，始與纓紱別。野飯敵膏粱，山楹代藻梲。與君北巖侶，遊寓日常昳。靜對春谷泉，晴披陽林雪。境清覺神王，道勝知機滅。詣寂長杳冥，忘歸暫采擷。物生豈有心，麗容俟予別。桂子何蓂苓，琪葩亦皎潔。此木生意高，亦與衆芳列。賞墨識屢換，省躬悟彌切。微尚若不虧，足以全吾節。北風吹蕙帶，蕭寥聞蜻蛚。宿昔廬峰期，流芳已再歇。不有清屏鑒，使我商弦絕。願寄千里心，月高不可掇。優游邦之直，遠矣踵前烈。立俗忘毀譽，遇物遺巧拙。真氣獨翛然，軒裳詎能紲。都曹風韻整，綱紀信明決。於交必傾寫，立行豈矜伐。政與清渭同，分流自澄澈。裴侯資亮直，中誠豈徒說。古人比明義，清士願交結。溫溫躬珪彩，終始聲不缺。顏生炯介士，有志不可越。仗義冒險難，持操去淄湼。世論高二賢，賢賢繼前哲。四子遭明盛，裒然皆秀傑。理名雖殊跡，悟道寧異轍。愛爾竹柏姿，爲予寒不折。
遙酬袁使君高春暮行縣過報德寺見懷 皎然 
江春行求瘼，偶與真境期。見說三陵下，前朝開佛祠。停舟仰麗剎，繡組發香墀。咫尺空界色，天人花落時。盛游限羸疾，悚踴瞻旌旗。峰翠羨閑步，松聲入遙思。素高淮陽理，況負東山姿。迨此一登覽，深情見新詩。
冬日遙和盧使君幼平綦毋居士遊法華寺高頂臨湖亭 皎然 
仁坊標絕境，廉守躡高蹤。天曉纔分剎，風傳欲盡鐘。城中歸路遠，湖上碧山重。水照千花界，雲開七葉峰。寒芳艾綬滿，空翠白綸濃。逸韻知難繼，佳遊恨不逢。仍聞撫禪石，爲我久從容。
秋日遙和盧使君遊何山寺宿敭上人房論湼槃經義 皎然 
江郡當秋景，期將道者同。跡高憐竹寺，夜靜賞蓮宮。古磬清霜下，寒山曉月中。詩情緣境發，法性寄筌空。翻譯推南本，何人繼謝公。
酬秦山人系題贈 皎然 
出齋步杉影，手自開禪扉。花滿不汚地，雲多從觸衣。思山石蘚淨，款客露葵肥。果得宗居士，論心到極微。
奉酬袁使君高寺院新亭對雨 皎然 
茲亭跡素淺，勝事併隨公。法界飄香雨，禪窗灑竹風。浮煙披夕景，高鶴下秋空。冥寂四山久，寧期此會同。
奉酬顏使君真卿見過郭中寺寺無山水之賞故予述其意以荅焉 皎然 
州西柳家寺，禪舍隱人間。證性輕觀水，棲心不買山。履聲知客貴，雲影悟身閑。彥會前賢事，方今可得攀。
酬烏程楊明府華雨後小亭對月見呈 皎然 
夜涼喜無訟，霽色搖閑情。暑退不因雨，陶家風自清。凝弦停片景，發詠靜秋聲。何事禪中隱，詩題忽記名。
自蘇州訪醫迴酬盧士關判官見贈 皎然 
尋醫初疾理，忽憶故山雲。遠訪桑公子，還依柳使君。周旋承惠愛，佩服比蘭薰。從事因高唱，秋風起處聞。
題沈道士新亭 皎然 
何處好攀躋，新亭俯舊溪。坐中千里近，簷下四山低。小浦依林曲，迴塘遶郭西。桃花春滿地，歸路莫相迷。
送盧仲舒移家海陵 皎然 
世故多離散，東西不可嗟。小秦非本國，楚塞復移家。海島無鄰里，鹽居少物華。山中吟夜月，相送在天涯。
陪盧使君登樓送方巨之還京 皎然 
萬里汀洲上，東樓欲別難。春風潮水漫，正月柳條寒。旅逸逢漁浦，清高愛鳥冠。雲山寧不起，今日向長安。
同裴錄事樓上望 皎然 
退食高樓上，湖山向晚晴。桐花落萬井，月影出重城。水竹涼風起，簾幃暑氣清。蕭蕭獨無事，因見涖人情。
寓興 皎然 
天下生白榆，白榆直上連天根。高枝不知幾萬丈，世人仰望徒攀援。誰能上天採其子，種向人間笑桃李。因問老仙求種法，老仙咍我愚不答。始知此道無所成，還如瞽夫學長生。
送祕上人遊京 皎然 
共君方異路，山伴與誰同。日冷行人少，時清古鎮空。煖瓶和雪水，鳴錫帶江風。撩亂終南色，遙應入夢中。
賦得啼猨送客 皎然 
萬里巴江外，三聲月峽深。何年有此路，幾客共霑襟。斷壁分垂影，流泉入苦吟。悽涼離別後，聞此更傷心。
南樓望月 皎然 
夜月家家望，亭亭愛此樓。纖雲溪上斷，疎柳影中秋。漸映千峰出，遙分萬派流。關山誰復見，應獨起邊愁。
尋陸鴻漸不遇 皎然  唐诗三百首 隐士 访友 生活 五言律诗
移家雖帶郭，野徑入桑麻。近種籬邊菊，秋來未著花。扣門無犬吠，欲去問西家。報道山中去，歸時每日斜。
懷舊山 皎然 
一坐西林寺，從來未下山。不因尋長者，無事到人間。宿雨愁爲客，寒花笑未還。空懷舊山月，童子念經閑。
宿吳匡山破寺 皎然  庐山
雙峰百戰後，真界滿塵埃。蔓草緣空壁，悲風起故臺。野花寒更發，山月暝還來。何事池中水，東流獨不迴。
送僧之京師 皎然 
綿綿渺渺楚雲繁，萬里西歸望國門。禪子初心易悽斷，秋風莫上少陵原。
送許丞還洛陽 皎然 
剡茗情來亦好斟，空門一別肯霑襟。悲風不動罷瑤軫，忘却洛陽歸客心。
酬李司直縱諸公冬日遊妙喜寺題照昱二上人房寄長城潘丞述 皎然 
達賢貴貞隱，常懼跡不滅。遂與永公期，遺身坐林樾。華軒何轔轔，爲我到幽絕。心境寒草花，空門青山月。潘生獨不見，清景屢盈缺。林下常寂寥，人間自離別。何時解輕佩，來稅丘中轍。
贈烏程李明府伯宜沈兵曹仲昌 皎然 
水國苦彫瘵，東臯豈遺黍。雲陰無盡時，日出常帶雨。昨夜西溪漲，扁舟入簷廡。野人同鳥巢，暴客若蜂聚。歲晏無斗粟，寄身欲何所。空羨鸞鶴姿，翩翩自輕舉。
奉酬顏使君真卿王員外圓宿寺兼送員外使迴 皎然 
魯公邀省客，貧寺人過少。錦帳惟野花，竹屏有窗篠。朝行石色淨，夜聽泉聲小。釋事情已高，依禪境無擾。超遙長路首，悵望空林杪。離思從此生，還將此心了。
杼山上峰和顏使君真卿袁侍御五韻賦得印字仍期明日登開元寺樓之會 皎然 
道情寄遠岳，放曠臨千仞。香路延絳騶，華泉寫金印。日欹諸天近，雨過三華潤。留客雲外心，忘機松中韻。靈嘉早晚期，爲布東山信。
同薛員外誼喜雨詩兼上楊使君 皎然 
積旱忽飛澍，烝民心亦傾。郊雲不待族，雨色飛江城。燋稼濯又發，敗荷滋更榮。時隨霧縠重，乍集柳絲輕。一宿恐魚飛，數朝徵鸛鳴。毒暑澄爲冷，高塵滌還清。乃知陰隲數，制在造化情。及此接歡賀，臨風聞頌聲。
南湖春泛有客自北至說友人岑元和見懷因叙相思之志以寄焉 皎然 
故人隔楚水，日夕望芳洲。春草思眇眇，征雲暮悠悠。心期無形影，跡曠成阻修。有客江上至，知君佐雄州。鏗鏹佩蒼玉，躞蹀驅絳騶。伊昔中峰心，從來非此流。資予長生訣，希彼高山儔。此情今如何，宿昔師吾謀。別後謁禪老，更添石室籌。深見人間世，飄如水上漚。蟬號齊王邸，月苦隋帝樓。聲華盡冥寞，麋鹿徒呦呦。我有一字教，坐然遺此憂。何煩脫珪組，不用辭王侯。祗在名位中，空門兼可遊。
同薛員外誼久旱感懷寄兼呈上楊使君 皎然 
皇天鑒不昧，愐想何亢極。絲雨久愆期，綺霞徒相惑。陰雲舒又卷，濯枝安可得。涸井不纍瓶，乾溪一憑軾。赤地芳草死，飆塵驚四塞。戎寇夜刺閨，民荒歲傷國。賴以王猷盛，中原無凶慝。楊公當此晨，省災常旰食。獨感下堂雨，偏嘉越境域。秋郊天根見，我疆看稼穡。請迴雲漢詩，爲君歌樂職。
兵後早春登故鄣南樓望崑山寺白鶴觀示清道人幷沈道士 皎然 
新陽故樓上，眇眇傷遐睠。違世情易忘，羇時得無倦。春歸華柳發，世故陵谷變。擾擾陌上心，悠悠夢中見。蒼林有靈境，杳映遙可羨。春日倚東峰，華泉落西甸。鐘聲在空碧，幡影搖蔥蒨。緬想山中人，神期如會面。別離芳月積，岐路浮雲徧。正□入空門，仙君依苦縣。隳形捨簪紱，烹玉思精鍊。事外宜我心，人間豈予戀。身遺世自薄，道勝名必賤。耳目何所娛，白雲與黃卷。
酬烏程楊明府華將赴渭北對月見懷 皎然 
釋印及秋夜，身閑境亦清。風襟自瀟灑，月意何高明。聞說武安君，萬里驅妖精。開府集秀士，先招士林英。晉家用元凱，亦是魯諸生。北望撫長劒，感君知已行。邊塵昏玉帳，殺氣凝金鐙。大敵折齊俎，一書下聊城。翻飛青雲路，宿昔滄洲情。
酬邢端公濟春日蘇臺有呈袁州李使君兼書幷寄辛陽王三侍御 皎然 
大賢當佐世，堯時難退身。如何丹霄侶，却在滄江濱。柳色變又徧，鶯聲聞亦頻。賴逢宜春守，共賞南湖春。營道知止足，飾躬無緇磷。家將詩流近，跡與禪僧親。放曠臨海門，翺翔望雲津。雖高空王說，不久山中人。
奉和裴使君清春夜南堂聽陳山人彈白雪 皎然 
春宵凝麗思，閑坐開南圍。郢客彈白雪，紛綸發金徽。散從天上至，集向瓊臺飛。弦上凝颯颯，虛中想霏霏。通幽鬼神駭，合道精鑒稀。變態風更入，含情月初歸。方知阮太守，一聽識其微。
荅孟秀才 皎然 
羸疾依小院，空閑趣自深。躡苔憐靜色，掃樹共芳陰。物外好風至，意中佳客尋。虛名誰欲累，世事我無心。投贈荷君芷，馨香滿幽襟。
酬崔侍御見贈 皎然 
買得東山後，逢君小隱時。五湖遊不厭，柏署跡如遺。市隱何妨道，禪棲不廢詩。與君爲此說，長破小乘疑。
湖南蘭若示大乘諸公 皎然 
未到無爲岸，空憐不繫舟。東山白雲意，歲晚尚悠悠。
兵後經永安法空寺寄悟禪師 皎然 
常說人間法自空，何言出世法還同。微蹤舊是香林下，餘燼今成火宅中。後夜池心生素月，春天樹色起悲風。吾知世代相看盡，誰悟浮生似影公。
春日杼山寄贈李員外縱 皎然 
南山唯與北山鄰，古樹連拳伴我身。黃鶴有心多不住，白雲無事獨相親。閑持竹錫深看水，嬾繫麻衣出見人。欲掇幽芳聊贈遠，郎官那賞石門春。
酬秦山人贈別二首 一 皎然 
知君高隱占賢星，卷葉時時注佛經。姓被名公題舊里，詩將麗句號新亭。來觀新月依清室，欲漱香泉護觸瓶。我有主人江太守，如何相伴住禪靈。
酬秦山人贈別二首 二 皎然 
誰知臥病不妨禪，跡寄詩流性似偏。葉示黃金童子愛，書題青字古人傳。時高獨鶴來雲外，每羨閑花在眼前。對此留君還欲別，應思石瀃訪春泉。
山居示靈澈上人 皎然  感悟 春天 写景 山
晴明路出山初暖，行踏春蕪看茗歸。乍削柳枝聊代札，時窺雲影學裁衣。身閑始覺隳名是，心了方知苦行非。外物寂中誰似我，松聲草色共無機。
遙和康錄事李侍御萼小寒食夜重集康氏園林 皎然 
習家寒食會何頻，應恐流芳不待人。已愛治書詩句逸，更聞從事酒名新。庭蕪暗積承雙履，林蘤雷飛灑幅巾。誰見柰園時節共，還持綠茗賞殘春。
釋裴循春愁 皎然 
蝶舞鶯歌喜歲芳，柳絲褭褭蕙帶長。江南春色共君有，何事君心獨自傷。
西白溪期裴方舟不至 皎然 
望君不見復何情，野草閑雲處處生。應向秦時武陵路，花間寂歷一人行。
勞山憶棲霞寺道素上人久期不至 皎然 
遠寺蕭蕭獨坐心，山情自得趣何深。泉聲稍滴芙蓉漏，月影纔分鸚鵡林。滿地雲輕長礙屣，繞松風近每吹襟。貪閑不記前心偈，念別聊爲出世吟。更待花開徧山雪，山山相似若爲尋。
酬秦山人出山見呈 皎然 
手攜酒榼共書幃，迴語長松我即歸。若是出山機已息，嶺雲何事背君飛。
酬秦山人見尋 皎然 
左右香童不識君，擔簦訪我領鷗羣。山僧待客無俗物，唯有窗前片碧雲。
奉酬袁使君高春遊鶺鴒峰蘭若見懷 皎然 
鶺鴒中峰近，高奇古人遺。常欲乞此地，養松挂藤絲。昨聞雙旌出，一川花滿時。恨無翔雲步，遠赴關山期。躋險與誰賞，折芳應自怡。遙知忘歸趣，喜得春景遲。已見郢人唱，新題石門詩。
荅裴濟從事 皎然  洞庭湖
遲遲雲鶴意，奮翅知有期。三秉綱紀局，累登清白資。應懷青塘居，蕙草沒前墀。舊月照秋水，廢田留故陂。至今高風在，爲君吹桂枝。昨逢洞庭客，果得故人詩。何異王內史，來招道林師。欲攜山侶出，難與白雲辭。
白雲上人精舍尋杼山禪師兼示崔子向何山道上人 皎然 
望遠涉寒水，懷人在幽境。爲高皎皎姿，及愛蒼蒼嶺。果見栖禪子，潺湲灌真頂。積疑一念破，澄息萬緣靜。世事花上塵，惠心空中境。清閑誘我性，遂使腸慮屏。許共林客遊，欲從山王請。木栖無名樹，水汲忘機井。持此一日高，未肯謝箕潁。夕霽山態好，空月生俄頃。識妙聆細泉，悟深滌清茗。此心誰得失，笑向西林永。
酬薛員外誼苦熱行見寄 皎然 
六月金數伏，茲辰日在庚。炎曦爍肌膚，毒霧昏性情。安得奮輕翮，超遙出雲征。不知天地心，如何匠生成。火德燒百卉，瑤草不及榮。省客當此時，忽貽懷中瓊。捧翫煩袂滌，嘯歌美風生。遲君佐元氣，調使四序平。中令霜不祓，大餘氣常貞。江南詩騷客，休吟苦熱行。
採實心竹杖寄贈李萼侍御 皎然 
竹杖裁碧鮮，步林賞高直。實心去內矯，全節無外飾。行藥聊自持，扶危資爾力。初生在榛莽，孤秀豈封殖。干雪不死枝，贈君期君識。
酬薛員外誼見戲一首 皎然 
方知正始作，麗掩碧雲詩。文彩盈懷袖，風規發詠思。遺弓逢大敵，摩壘怯偏師。頻有移書讓，多慙繫組遲。淺才迂且拙，虛譽喜還疑。猶倚披沙鑒，長歌向子期。
奉酬李中丞洪湖州西亭即事見寄兼呈吳馮處士時中丞量移湖州長史 皎然 
愛君溪上住，遲月開前扃。山火照書卷，野風吹酒瓶。爲誰留此物，意在眼中青。樵子逗煙墅，漁翁宿沙汀。主人非楚客，莫謾譏獨醒。宿昔邢城功，道高心已冥。貪將到處士，放醉烏家亭。
苕溪草堂自大曆三年夏新營洎秋及春彌覺境勝因紀其事簡潘丞述湯評事衡四十三韻 皎然 
萬慮皆可遺，愛山情不易。自從東溪住，始與人羣隔。應物非宿心，遺身是吾策。先民崆峒子，淪景事金液。綺里猶近名，於陵未泯跡。吾師逆流教，禪隱殊古昔。洗足臨潺湲，銷聲寄松柏。緗荷採堪服，柔草持可席。道心制野猨，法語授幽客。境淨萬象真，寄目皆有益。原上無情花，山中聽經石。竹生自蕭散，雲性常潔白。却見羇世人，遠高摩霄翮。達賢觀此意，煩想遂冰蘖。伊予戰苦勝，覽境情不溺。智以動念昏，功由無心積。形骸爾何有，生死誰所戚。爲與勝悟冥，不憂頹齡迫。春風自駘蕩，禪地常闃寂。擲札成柳枝，溉瓶養泉脉。道人知止足，盥漱聊自適。學外見古賢，頗令我心惕。眇綿雲官世，夢幻羽陵籍。鬼籙徒相矜，九原誰家宅。俗情對淺近，至理昧堯跖。蹈善嗟沈冥，履仁傷堙阨。匠心聖亦尤，攻異天見責。試以慧眼觀，斯言諒可覿。外事非吾道，忘緣倦所歷。中宵廢耳目，形靜神不役。色天夜清迥，花漏時滴瀝。東風吹杉梧，幽月到石壁。此中一悟心，可與千載敵。故交徒好我，筐中無咫尺。潘生入空門，祖師傳祕賾。湯子自天德，精詣功不僻。放世與成名，兩圖在所擇。吾高鴟夷子，身退無瑕摘。吾嘉魯仲連，功成棄珪璧。二賢兼彼才，晚節何感激。不然作山計，改服我下澤。君隳元亮冠，我脫潛師屐。倚臥高松根，共逃金閨籍。
荅裴集陽伯明二賢各垂贈二十韻今以一章用酬兩作 皎然 
知音如瓊枝，天生爲予有。攀折若無階，何殊天上柳。裴生清通嗣，陽子盛德後。詩名比元長，賦體凌延壽。珠生驪龍頷，或生靈蛇口。何似雙瓊章，英英曜吾手。白日不可汙，清源肯容垢。持此山上心，待君忘情友。且伴丘壑賞，未隨名宦誘。坐石代瓊茵，製荷捐艾綬。清宵集我寺，烹茗開禪牖。發論教可垂，正文言不朽。白雲供詩用，清吹生座右。不嫌逸令醉，莫試仙壺酒。皎皎尋陽隱，千年可爲偶。一從漢道平，世事無紛糺。星文齊七政，天軸明二斗。召士揚弓旌，知君在林藪。莫學潁陽子，請師高山叟。出處藩我君，還來會厓阜。
荅豆盧居士春夜遊東園見懷 皎然 
春意賞不足，承夕步東園。事表精慮遠，月中華木繁。開襟寄清景，遐想屬空門。安得纚芳屣，看君幽徑萱。
寄崔萬芳夔 皎然 
氣殺高隼擊，惜芳步寒林。風搖蒼琅根，霜剪荍𦾾心。歸思忽眇眇，佳氣亦沈沈。我身豈遐遠，如隔湘漢深。事邇智莫及，願乖情不任。遲君忘言侶，一笑開吾襟。
訪朱放山人 皎然 
野人未相識，何處異鄉隔。昨逢雲陽信，教向雲陽覓。空聞天上風，飄颻不可覿。應非矍[鑠]翁，或是滄浪客。早晚從我遊，共攜春山策。
兵後與故人別予西上至今在揚楚因有是寄 皎然 
日月不相待，思君魂屢驚。草玄寄楊子，作賦得蕪城。溫溫獨游跡，遙遙相望情。淮上青草歇，楚子秋風生。辟士天下盡，君何獨屏營。運開應佐世，業就可成名。誰借楚山住，年年事耦耕。
因遊支硎寺寄邢端公 皎然 
大廈資多士，掄材得豫章。清門推問望，早歲騁康莊。作用方開物，聲名久擅塲。丹延分塞郡，宿昔領戎行。始馭屏星乘，旋陰蔽茀棠。朝端瞻鶚立，關右仰鷹揚。威令兼寧朔，英聲重護羌。三軍成父子，雜虜避封疆。身執金吾貴，時遭寶運昌。雍容持漢矟，肅穆衛周堂。排難知臣節，攻疑定國章。一言明大義，千載揖休光。踐職勳庸列，修躬志行彰。優游應慕陸，止足定師張。中扆懷殊政，南州佇小康。仁爲桂江雨，威是柏臺霜。謇諤言無隱，公忠禍不防。譴深辭紫禁，恩在副朱方。切玉鋒休淬，垂天翅罷翔。論文徵賈馬，述隱許求羊。肘後看金碧，腰間笑水蒼。詩題白羽扇，酒挈綠油囊。曠達機何有，深沈器莫量。時應登古寺，佳趣在春岡。止水平香砌，鮮雲滿石牀。山情何寂樂，塵世自飛揚。已遇鑪峰社，還思緝蕙房。外心親地主，內學事空王。花會宜春淺，禪遊喜夜涼。高明依月境，蕭散躡庭芳。得道殊秦佚，隳名似楚狂。餘生於此足，不欲返韶陽。
同諸公奉侍祭岳瀆使大理盧幼平自會稽迴經平望將赴於朝廷期過故林不至 皎然 
望祀崇周典，皇華出漢庭。紫泥頒會計，玄酒薦芳馨。聖慮多虔肅，齋心合至靈。占祥刊史竹，筮日數堯蓂。禮秩加新命，朝章篤理刑。敷誠通北闕，遺愛在南亭。苕水思曾泛，磯山憶重經。清風門客仰，佳頌國人聽。攀桂留卿月，徵文待使星。春郊迴駟牡，遙識故林青。
早秋桐廬思歸示道諺上人 皎然 
桐江秋信早，憶在故山時。靜夜風鳴磬，無人竹掃墀。猨來觸淨水，鳥下啄寒棃。可即關吾事，歸心自有期。
勞勞山居寄呈吳處士 皎然 
山事繇來別，只應中老身。寒園掃綻栗，秋浪拾乾薪。領鶴閑書竹，誇雲笑向人。俗家相去遠，野水作東鄰。
寄報德寺從上人 皎然 
宗流許身子，物表養高閑。空色清涼寺，秋聲鼓吹山。看心水磬後，行道雨花間。七葉翻章句，時時啓義關。
奉賀顏使君真卿二十八郎隔絕自河北遠歸 皎然 
相失值氛煙，纔應掌上年。久離驚貌長，多難喜身全。比信尚書重，如威太守憐。滿庭看玉樹，更有一枝連。